RELAŢIA MAJORITATE-MINORITATE ÎN DEMOCRAŢIA REPREZENTATIVĂ

„Majoritatea decide, opoziţia se exprimă”

                   Dimensiunea relaţiei dintre minoritate şi majoritate în sfera politicii
 

                   În general, democraţia se sprijină pe opinia şi voinţa majorităţii, dar, în acelaşi timp, oferă garanţii care acţionează ca o protecţie pentru respectarea drepturilor şi libertăţilor minorităţilor de toate tipurile: etnice, religioase, politice etc. Anumite persoane pot avea opinii, credinţe, idei care nu au aprobarea majorităţii, însă aceste persoane trebuie să aibă posibilitatea de a-şi exprima opţiunile. La un moment dat, cetăţeanul unui stat democratic, poate avea o opinie care să coincidă cu aceea a majorităţii; alteori îşi poate schimba opinia, devenind astfel minoritar. Voinţa majorităţii şi totodată protecţia minorităţilor reprezintă o interferenţă unică, specifică doar democraţiei, între libertatea fiecărui om şi dreptul său de a se identifica cu o comunitate etnică, religioasă, socială sau de altă natură. 
                   În general, termenul de minoritate, însoţit de un adjectiv precizând identitatea sa în raport cu mediul, respectiv minoritate lingvistică, etnică, religioasă, desemnează grupurile umane care se găsesc în poziţie de inferioritate numerică, fără excepţie, şi în acelaşi timp politică, socială sau economică, respectiv culturală. Mai precis, se impune în acest sens, luarea în considerare a unei realităţi de ordin cantitativ, precum şi presupunerea existenţei unei condiţii de dependenţă reală sau a uneia resimţite ca fiind aşa. Minorităţile sunt grupuri ai căror membri sunt legaţi prin descendenţă comună, limbă sau credinţă religioasă, având, în general, sentimentul că sunt diferiţi faţă de majoritatea indivizilor dintr-o entitate politică. Pe această conştiinţă a diferenţei şi inferiorităţii numerice, minorităţile îşi întemeiază anumite revendicări politice, fie pentru egalitate cu majoritatea, fie pentru tratament special bazat pe recunoaşterea acestor diferenţe, ori pentru autonomie sau în cele mai extreme cazuri, separare.
                   Problema minorităţilor a devenit una extrem de complexă, fiind specifică lumii contemporane. Minorităţile au existat dintotdeauna, însă doar odată cu conturarea democraţiei ca valoare universală, spre sfârşitul secolului al XVIII-lea, minorităţile au devenit o problemă politică şi socială importantă, jucând un rol în relaţiile internaţionale. Astfel, umanitarismul şi dreptul modern au încercat să tempereze accentuarea conflictelor minoritare oferind protecţie prin tratate internaţionale, pentru minorităţile etnice, de limbă sau religie.
                   Termenul minoritate are ca şi caracteristică flexibilitatea în ceea ce priveşte aplicarea la realitatea concretă, datorită limitelor sale fluide, fapt ce duce la consecinţe politice şi sociale importante. Minorităţile dominate adeseori tind cu uşurinţă să devină, cu prima ocazie, majorităţi dominante. Prin urmare, în anumite cazuri particulare, o minoritate poate să se impună prin ascensiunea sa la putere, inversând ordinea valorilor minoritate-majoritate (minoritatea devine dominantă, majoritatea devine dominată)
.
                   În acest context, perspectiva teoretică contemporană abordează problema protecţiei minorităţilor numerice şi sociologice. Se apreciază astfel că, democraţia, prin variaţiunile principiului său o persoană - un vot, va fi adesea suficientă pentru a proteja o minoritate sociologică care se întâmplă să fie din punct de vedere numeric, mare. Chiar şi atunci când minoritatea este din punct de vedere numeric mică, există unele tehnici comune guvernării democratice care pot fi aplicate, astfel încât să se ajungă la reprezentarea acesteia în organismele guvernării sau cel puţin să i se acorde controlul ori o influenţă semnificativă asupra anumitor nivele ale guvernării.
                   În relaţiile dintre minoritate - majoritate, protecţia adecvată a unei minorităţi necesită ca obiectivele ei de grup, mai degrabă decât cele ale grupului dominant, să fie considerate ca un test al funcţionalităţii deciziei care se doreşte protectivă. Jean Laponce distinge între minorităţi care sunt pregătite să-şi accepte statusul, din dorinţa de a-şi conserva identitatea - minorităţi prin voinţă - şi minorităţi care se asigură împotriva asimilării de către majoritate - minorităţi prin forţă
.
                   Louis Wirth distinge minorităţi asimilaţioniste, acelea care vor să asimileze, pluraliste, acelea care doresc să rămână distincte, secesioniste, acelea care doresc separarea şi militante, şi anume cele care îşi propun să transforme majoritatea într-o minoritate
.
                   Un caz particular al minorităţilor îl reprezintă minorităţile naţionale. Potrivit cercetărilor contemporane ele sunt un rezultat al încorporării într-un stat nou, mai larg, a unei autoguvernări anterioare, majorităţi devenite minorităţi politice, ca rezultat al realcătuirii graniţelor statale
. Minorităţile naţionale se caracterizează prin dorinţa de a se menţine ca societăţi distincte. Roger Brubaker defineşte minorităţile drept atitudini politice dinamice sau familii de atitudini mutual în competiţie, trei elemente fiind caracteristice pentru familia de atitudini
: 
                   - susţinerea publică a apartenenţei la o naţiune etnocultural diferită de naţiunea numeric sau politic dominantă; 
                   - solicitarea faţă de stat a recunoaşterii distincţiei etnoculturale a nationalităţii; 
                   - pe baza naţionalităţii etnoculturale, solicitarea de drepturi colective culturale şi/sau politice.

                   În ceea ce priveşte relaţia majoritate-minoritate în economia guvernării, în principiu, o democraţie poate fi organizată şi poate funcţiona în mai multe feluri; în practică, democraţiile moderne posedă o varietate de instituţii guvernamentale formale, la care se adaugă sistemele de partide politice şi de grupuri de interese.
                   Definirea democraţiei ca „guvernare de către şi pentru popor" naşte o întrebare fundamentală: cine realizează guvernarea şi intereselor cui trebuie să le răspundă ea, atunci când poporul e în dezacord şi are preferinţe diferite?
 
                   Un răspuns la această dilemă este majoritatea poporului, aceasta fiind esenţa modelului majoritarist. Răspunsul majoritarist este direct, pentru că guvernarea de către majoritate, în acord cu dorinţele sale, se situează mai aproape de idealul „guvernării de către şi pentru popor", decât o guvernare a unei minorităţi. 
                   Răspunsul alternativ este cât mai mulţi. Acesta este punctul central al modelului consensualist. Nu diferă de modelul majoritarist în a admite că guvernarea majorităţii este mai bună decât guvernarea minorităţii, dar acceptă guvernarea majorităţii doar ca o cerinţă minimă: în loc să fie mulţumită cu majorităţile decizionale strânse, caută să maximizeze dimen​siunea acestor majorităţi. Regulile şi instituţiile sale au drept scop o participare mai largă la guvernare şi un larg acord asupra politicilor pe care guvernul ar trebui să le urmeze. Guvernarea majorităţii concentrează puterea politică în mâinile unei majorităţi simple - iar deseori mai degrabă ale unei pluralităţi decât ale unei majorităţi -, în timp ce modelul consensualist încearcă să împartă, să disperseze şi să limiteze puterea în diverse moduri. O altă diferenţă constă în faptul că guvernarea majorităţii este exclusivă, concurenţială şi anta​gonistă, în timp ce modelul consensualist este caracterizat de inclusivitate, negocieri şi compromis, din acest motiv, democraţia consensualistă putând fi numită şi „democraţie a negocierii”
.
                   În interpretarea majoritaristă a definiţiilor fundamentale ale democraţiei se afirmă că aceasta înseamnă „guvernarea de către majoritatea poporului". S-a menţionat că majorităţile trebuie să guverneze şi că minorităţile trebuie să se opună. Această viziune este concurată de modelul consensualist. Aşa cum a subliniat laureatul Premiului Nobel, economistul Arthur Lewis, guvernarea majorităţii şi caracteristica „guvern contra opoziţie” pe care o implică aceasta pot fi interpretate ca nedemo​cratice, pentru că sunt principii ale excluderii. El arată că sensul primar al democraţiei este acela că „toţi cei care sunt afectaţi de o decizie trebuie să aibă şansa de a participa la luarea deciziei, fie în mod direct, fie prin reprezentanţi aleşi”. Cel de-al doilea sens este acela că „voinţa majorităţii va avea câştig de cauză”. Dacă aceasta înseamnă ca partidele învingătoare să poată lua toate deciziile guvernamentale, iar învinşii să poată critica, dar nu guverna, susţine Arthur Lewis, cele două sensuri sunt incompatibile: „a exclude grupurile învinse de la luarea deciziei violează clar sensul primar al democraţiei".

                   Majoritariştii pot răspunde în mod legitim că, în două condiţii, incompatibilitatea observată de A. Lewis poate fi rezolvată. Mai întâi, excluderea minorităţii este atenuată dacă majorităţile şi  minorităţile alternează la guvernare - adică, dacă minoritatea de astăzi poate deveni majoritate la  următoarele alegeri în loc să fie condamnată la opoziţie permanentă. Chiar şi în cazul acestor perioade îndelungate de excludere de la putere, oricine poate pretinde în mod plauzibil că democraţia şi guvernarea majo​rităţii nu s-au aflat în conflict, datorită prezenţei celei de-a doua condiţii: faptul că toate aceste ţări sunt societăţi relativ omogene, iar concepţiile politice ale partidelor importante nu s-au îndepărtat, întrucât ele s-au aflat aproape de centrul politic. Excluderea unui partid de la putere poate fi nedemocratică în termenii criteriului „guvernării de către popor", dar dacă interesele şi preferinţele alegătorilor sunt rezonabil de bine servite de către politicile guvernamentale ale celuilalt partid, sistemul se apropie de defi​niţia democraţiei ca „guvernare pentru popor"
.
                   În societăţile mai puţin omogene, nici una dintre condiţii nu se aplică, politicile promovate de către principalele partide tind să difere într-un grad mai mare, iar frecvent loialitatea alegătorilor este mai rigidă, reducând şansele ca partidele să alterneze în exercitarea puterii. Mai ales în societăţile pluraliste - societăţi care sunt puternic divizate de-a lungul unor linii religioase, ideologice, lingvistice, culturale, etnice sau rasiale în subsocietăţi virtual separate, cu propriile lor partide politice, grupuri de interese şi canale de comunicare - flexibilitatea necesară pentru o democraţie majoritaristă este probabil absentă; în aceste condiţii, guvernarea majorităţii nu este numai nedemocratică, ci şi periculoasă, deoarece minorităţile cărora li se refuză continuu accesul la putere se vor simţi excluse şi discriminate şi pot să-şi piardă încrederea în regim
.
                   Concluzionând, principiul majorităţii este singura consecinţă posibilă a modelului democratic, care stipulează existenţa unor persoane mature politic, care cunosc totodată conflictele de opinie şi de interese de la nivelul societăţii. A recunoaşte principiul majorităţii nu înseamnă că politicienii responsabili trebuie să încerce să urmeze orice opinie publică susţinută de mase. De regulă însă, suveranitatea poporului nu poate fi concretizată decât prin respectarea principiului majorităţii ca bază a tuturor acţiunilor politice. Acesta este motivul pentru care democraţia modernă nu poate fi o auto-guvernare a poporului. Astăzi, ea poate fi realizată doar pe baza asumării conducerii de către reprezentanţii cetăţenilor, desemnaţi în urma rezultatelor obţinute la alegerile generale, libere, egale şi secrete, care pot fi traşi la răspundere de către popor prin organizarea periodică a scrutinului. Astfel, alegerile  conduc  la afirmarea în fruntea naţiunii a unor forţe socio-politice care reflectă voinţa majorităţii.

                   Opinii privind Proiectarea relaţiei majoritate-minoritate în democraţia reprezentativă
                   Este posibilă o democraţie reprezentativă într-o ţară caracterizată prin existenţa în forme înalte a diversităţii? Pot asigura adunările legislative şi guvernele ce rezultă în urma sufragiului - expresie a voinţei majorităţii - egalitatea de facto a tuturor cetăţenilor într-o societate care reuneşte mai multe curente de opinii şi interese diverse? Acestea sunt doar o infimă parte din provocările contemporane, întrebări ce-şi caută încă răspunsuri într-o lume atât de variată şi complexă
.

                   Cu diverse forme ale acestor dileme s-au confruntat în decursul istoriei gânditori iluştri, exprimând opinii pertinente în momentele cruciale pentru şansele democraţiei autentice. James Madison a fost probabil printre primii care, în 1787, în celebrul eseu intitulat “The Federalist No.10”
, considerat până în prezent o interpretare de mare autoritate a Constituţiei americane elaborată atunci, a luat în discuţie faptul că o ţară precum Statele Unite, alcătuită din mai multe grupuri cu interese diverse, ar putea fi prea mare pentru a fi condusă în mod democratic de un singur guvern. Aparent, în faţa dilemei astfel percepute, nu există decât două soluţii, spune el, la fel de inacceptabile: "prima, de a distruge libertatea, care este indispensabilă pentru existenţa democraţiei; a doua, de a impune aceleaşi opinii, pasiuni şi interese tuturor cetăţenilor".
                   Dacă recurgerea la prima alternativă ar fi dovada lipsei de înţelepciune, cea de a doua este neaplicabilă în opinia lui James Madison, care a ajuns în final la concluzia că ideea federală, cuprinsă în Constituţie, este soluţia care permite până la urmă ca diferitele fracţiuni să fie reprezentate în instituţiile statului într-o măsură suficientă ca opiniile lor să se reflecte în deciziile guvernului şi, totodată, ca niciunul din aceste grupuri de interese să nu poată exercita un control tiranic asupra celorlalte. 

                   Experienţa istorică a demonstrat că autoritatea politică este cu mult mai mare când aceasta se realizează prin convingere, când se bazează pe forţa argumentelor. Această relaţie presupune o concordanţă între obiectivele puterii şi cele ale majorităţii. În aceste condiţii, autoritatea politică se defineşte drept capacitatea de a obţine ascultare în absenţa constrângerii. Ea se bazează pe consensul majorităţii. Autoritatea politică realizată prin convingere este caracteristică societăţii democratice.

                   Autoritatea politică obţinută prin constrângere are la bază argumentul forţei. De regulă, ea se află în minoritate cu societatea, cu interesele majorităţii. Practica societăţii politice obţinută pe calea constrângerii îşi pierde treptat forţa, fapt ce duce la declinul şi pierderea ei. 

                   Alexis de Tocqueville, în monumentala sa lucrare despre democraţia americană, publicată în două volume, în 1835, respectiv 1840, a dedicat pagini ample problemei care a câştigat notorietate sub denumirea de "tirania majorităţii", fiind şi el profund preocupat de viitorul democraţiei pe care a perceput-o ca evoluând către un ideal egalitar nivelator. El a prevăzut în aceste evoluţii germenii unui nou tip de despotism, sub forma unei guvernări centralizate şi omniprezente, care ar putea ajunge într-un final la negarea libertăţii. 

                   Problema „tiraniei majorităţii” l-a preocupat şi pe John Stuart Mill, marele gânditor britanic. În lucrarea sa despre guvernul reprezentativ
, Stuart Mill ajunge la o concluzie care pare să confirme, cel puţin parţial, temerile predecesorilor: pentru el, condiţia existenţei unei democraţii reprezentative este "corespondenţa aproximativă a graniţelor guvernării cu cele ale naţionalităţii". În situaţia în care această condiţie nu este îndeplinită, "e aproape imposibil să-şi închipuie cineva că va fi posibilă existenţa unor instituţii libere într-o ţară în care convieţuiesc mai multe naţionalităţi". Într-o asemenea situaţie, în care există în principiu sistemul instituţional al democraţiei reprezentative, "sau există măcar nevoia de a avea asemenea instituţii la unul din popoarele legate artificial de un altul, acolo scopurile guvernării sunt diametral opuse acestor intenţii. În aceste cazuri, guvernul se vede nevoit să adâncească contradicţiile dintre comunităţi şi, ca să evite complotul, trebuie să se folosească de unul din popoare pentru a le oprima pe celelalte".

                   Condiţiile favorabile majoritarismului sunt, conform lui Robert Dahl, următoarele (funcţionează doar cumulativ)
:
                   - poporul să fie unul cât mai omogen (pentru ca o decizie a majorităţii să nu dăuneze minorităţii);
                   - minoritatea să spere cât mai mult că poate accede la putere pentru a deveni majoritate (astfel încât să accepte regula majorităţii fără drepturi de veto); 
                   - membrii majorităţii să fie siguri că deciziile colective nu vor pune niciodată în pericol real elementele de bază ale modului lor de viaţă. 

                   Aceste dileme ale clasicilor democraţiei americane şi ale părintelui liberalismului britanic au fost uitate pentru mai bine de un secol, în perioada ascensiunii naţionalismelor, care s-au ghidat după principiul omogenizator: "un stat, un popor, o cultură şi o limbă oficială". Ele au fost readuse însă în atenţia opiniei publice de două evoluţii recente pe scena politică internaţională, în literatura de specialitate a anilor '90 regăsindu-se frecvente referiri la "problema madisoniană" sau la dilema lui William Jefferson, respectiv a lui Stuart Mill.

                   Prima din aceste evoluţii constă în procesul de integrare europeană, context în care se aminteşte din ce în ce mai frecvent de "deficitul de democraţie", de acea prăpastia care se tot adânceşte între interesele comunităţilor şi felul în care acestea apar reprezentate la nivelul instituţiilor Comunităţii Europene. O atenţie sporită acordată studierii acestui nou fenomen pare să conducă la concluzia pe care Rainer Bauböck a formulat-o în felul următor: "şi cele mai inclusive interpretări naţionale ale conceptului de comunitate politică produc deficite democratice (în materie de reprezentare) şi deficite liberale (de inegalitate etnică şi de intoleranţă faţă de diversitate) din ce în ce mai mari". 
                   A doua evoluţie este reprezentată de sfârşitul aşteptat, dar mai puţin prevăzut, al Războiului Rece şi de colapsul ultimului sistem mondial totalitar, în urma căruia democraţia reprezentativă a pătruns în regiuni întinse ale lumii, caracterizate printr-un grad înalt de diversitate etnoculturală, în care stabilitatea a fost asigurată până nu de mult prin metode dictatoriale. În aceste ţări eliberate sau constituite pentru prima dată în istorie ca formaţiuni statele independente, democratice, diversele grupuri etnoculturale se folosesc de prerogativele democraţiei, se mobilizează din punct de vedere politic, iar felul în care ele încearcă promovarea intereselor comunitare proprii vine adesea în conflict cu priorităţile consolidării democratice într-o situaţie posttotalitară sau postdictatorială. În strânsă legătură cu dificultăţile de care se loveşte tranziţia spre democraţie în majoritatea acestor state, se poate vorbi de un decalaj vizibil între statele caracterizate printr-un grad mai redus de diversitate cultural-lingvistică şi cele în care diverstitatea este un factor influent, manifestându-se adesea ca o frână în calea democratizării şi întreţinând totodată focare ale instabilităţii regionale
. 
                   Conform unui raport elaborat de Comisia Mondială pentru Cultură şi Dezvoltare, înfiinţată sub egida UNESCO
, trăim "într-o lume în care 10.000 de societăţi distincte se regăsesc în aproximativ 200 de state", majoritatea ţărilor de pe glob fiind caracterizate printr-un grad mai mare sau mai mic de diversitate etnoculturală.
                   O ţară multiculturală, se mai afirmă în acelaşi raport, poate avea mari beneficii în urma acestei pluralităţi, dar conţine totodată şi potenţialul conflictelor culturale. Şi într-adevăr, cu cât mai greu pot fi invocate exemple de succes în care o ţară multiculturală exploatează propria diversitate ca o sursă de creativitate şi de bogăţie, cu atât mai numeroase sunt exemplele de conflicte etnopolitice. 

                   Aşa cum rezultă dintr-o cercetare efectuată de Ted Robert Gurr, din anul 1945 şi până în anul 1988, 268 de comunităţi etnoculturale din 114 ţări au fost implicate în conflicte violente de diferite dimensiuni, în cadrul cărora comunităţile au formulat revendicări faţă de stat sau faţă de alţi actori politici în numele intereselor proprii de grup
. Actualizarea în 1995 a datelor cercetării a surprins faptul că aproximativ 20% din populaţia lumii se află în spatele acestor mişcări revendicative şi că în peste 60 de ţări - ceea ce reprezintă aproape o treime din numărul total de state recunoscute de către comunitatea internaţională - se înregistrează mişcări pentru autonomie totală sau pentru un grad oarecare de autoadministrare. Se observă cu claritate că presiunea de sus în jos în favoarea autonomiei locale produse de globalizare a modificat în mare măsură componenţa statelor la nivel internaţional. În următorii ani se vor mai adăuga şi altele, pe măsură ce grupurile etnice locale şi naţiunile fără stat vor face presiuni în direcţia unei mai mari autonomii
.  
                   Există ideea că statul totalitar este principalul vinovat pentru situaţia dificilă a minorităţilor din perioada anilor 1945-1990. „Ceea ce îl izbeşte pe observatorul statului totalitar nu este structura sa monolitică. Toţi cercetătorii sunt de acord asupra coexistenţei (sau conflictului) unei autorităţi duale, partidul şi statul. Mulţi au subliniat deosebita diformitate a guvernului totalitar”
. În cazul României, în perioada anilor 1944-1989, regimul comunist a practicat o represiune continuă împotriva adversarilor săi politici, fără a ţine seama de naţionalitatea sau de credinţa lor religioasă.      
                   Multe din erorile lumii netotalitare în relaţiile ei diplomatice cu guvernele totalitare, cele mai evidente fiind încrederea în pactul de la München cu Hitler şi acordurile de la Yalta cu Stalin, pot fi atribuite unei neputinţe spontane a bunului-simţ, care şi-a pierdut priza asupra realităţii. Contrar tuturor aşteptărilor, concesiile importante şi prestigiul internaţional mult sporite nu au ajutat la reintegrarea ţărilor totalitare în comunitatea naţiunilor şi nu le-a permis să-şi părăsească plângerile mincinoase că întreaga lume s-a coalizat concret împotriva lor. Şi mai neliniştitoare a fost abordarea problemei constituţionale de către regimurile democratice
. ”Este ştiut de toată lumea că în Rusia reprimarea socialiştilor, anarhiştilor, a minorităţilor în general, a crescut în asprime pe măsură ce lumea era pacificată”
.                                     

                   Pe de altă parte, s-a afirmat că războaiele care au avut loc în anii '80 şi ’90 diferă mult de războaiele vechi dintre naţiuni şi că ele reflectă schimbările cauzate de globalizare
. Aceste conflicte apar acolo unde s-a dizolvat legitimitatea statului şi există criminalitate, corupţie şi o ruptură în societatea civilă. Scopurile părţilor beligerante au în vedere mai curând formele agresive ale conflictelor identitare, care deseori urmează linii etnice, decât consideraţii geopolitice. Grupurile beligerante încearcă să-şi atingă scopurile prin controlul politic asupra populaţiei, alungându-i sau atacându-i pe cei ce sunt consideraţi străini
.      
                   Politicile care pot ajuta la armonizarea postbelică se suprapun celor care previn cel mai bine declanşarea războaielor. În prezent, principala abordare constă în încercarea de a ajunge la o soluţie negociată între grupurile beligerante, o noţiune bazată pe diplomaţia tradiţională. Nici acordurile de împărţire a puterii, nici împărţirile teritoriale nu oferă soluţii viabile, în timp ce refugiaţii sunt o sursă de tensiune continuă. „Realpolitik nu dispare nici acum şi nici nu va dispărea în viitorul apropiat din sistemul global. Suntem departe de o lume în care codurile legii umanitare pot fi aplicate de către agenţii internaţionali, indiferent cine le-ar încălca”, aprecia Anthony Giddens
.

                   Într-un regim constituţional, pentru a promulga o lege guvernanţii au nevoie de intervenţia altor organe. Într-un regim autoritar o decizie luată de guvernanţi devine automat lege. Altfel spus, voinţa unui anumit individ devine automat literă de lege
.  

                   O antiteză interesantă este cea dintre statul de partide şi statul partizan. Într-un caz se regăseşte pluralitatea partidelor aflate în concurenţă, fiecare având o proprie reprezentare în ceea ce priveşte binele comun, iar de cealaltă parte partidul comun a cărui concepţie despre binele comun este obligatorie pentru toţi. „Ar fi o nesăbuinţă să afirmăm că unul dintre aceste regimuri este bun, iar celălalt este rău, ambele regimuri sunt imperfecte.” 
 Dar, consideră Raymond Aron, imperfecţiunea acestor regimuri nu este de aceeaşi natură: regimurile constituţionale-pluraliste presupun imperfecţiuni de fapt, iar imperfecţiunea regimului cu partid monopolist este de stare. 

                   Regimurile constituţionale-pluraliste sunt imperfecte fie datorită excesului de oligarhie, fie datorită excesului de demagogie şi aproape întotdeauna datorită limitării eficienţei. Excesul de oligarhie apare şi atunci când în spatele jocului partidelor se disimulează atotputernicia unei minorităţi, iar excesul de demagogie apare când, în cadrul luptei partizane, grupurile uită necesităţile colective şi sensul binelui comun. În ceea ce priveşte lipsa de eficienţă, aceasta apare atunci când, din dorinţa de a-şi apăra interesele, grupurile iau foarte rar măsuri radicale
.  

                   Trecând de la statul partizan la fenomenul partizan, acesta se poate explica, în primul rând, ca un fenomen social. Grupurile care împărtăşesc o identitate comună se angajează în forme organizate pe baza de voluntariat, cu intenţia de a deţine poziţii de putere în baza unui program politic şi de a exercita puterea prin conducătorii lor. Aşadar, elementele care definesc cel mai bine un partid politic pot fi înlănţuite plecând de la caracterul asociativ de tip liber-voluntar, concentrat în funcţie de anumite valori, ideologii, credinţe în numele cărora se acţionează pentru a cuceri şi exercita puterea prin intermediul alegerilor. Omogenitatea culturală este relaţionată de un tip de dezvoltare a comunităţilor politice care împărtăşesc anumite valori, atitudini şi comportamente. O asemenea omogenitate este în multe cazuri un ingredient pentru depăşirea conflictelor interne. Eterogenitatea culturală desparte în baza clivajelor multidimensionale spectrul politic, care permit apariţia partidelor etno-regionaliste, al căror nucleu electoral va fi reprezentat de entităţi distincte, cu o identitate de grup distinctă de restul populaţiei
.  
                   Sistemele de partide sunt efectul a numeroşi factori caracteristici fiecărui stat, ca şi a unor factori socio-economici, ideologici şi electorali. Cauzele unei anumite componente ale unui sistem de partide sunt în bună măsură multiple, dar foarte important este ca acest sistem să reprezinte valorile democratice fundamentale. Prin însuşi faptul că partidele politice sunt indispensabile democraţiei şi asigură internalizarea acelor componente valorice de referinţă pe care se întemeiază principiile de organizare şi funcţionare ale sistemului politic, ele reclamă un sens care explică credinţele şi atitudinile agregate ale unei comunităţi sau ale unei naţiuni. Acest proces poate explica un anumit model specific al orientărilor electoratului, denumit pattern. Cultura politică este depozitarul unor tipuri de comportamente, atitudini şi valori politice. „Deoarece filtrează percepţiile, determină atitudinile şi influenţează modalităţile de participare, cultura este un component major al jocului politic”
.
                   În ultima sa lucrare
, Giovanni Sartori face referire la definiţia partidului, şi anume: „Partid înseamnă un ansamblu de indivizi uniţi în vederea promovării, prin angajamentul lor comun, a intereselor naţionale în baza unui anume principiu asupra căruia cad toţi de acord”. El consideră că facţiunile sunt o luptă meschină şi interesată pentru dobândirea unor posturi şi remuneraţii, spre deosebire de partide „care sunt trebuincioase, pentru a ne achita pe deplin de datoria noastră publică”. Partidele sunt strâns legate de pluralism, mai mult decât atât, ele sunt o consecinţă firească a acestuia. Sartori urmăreşte ca prin analiza modului în care a fost însuşit conceptul de pluralism să conchidă în mod categoric că pluralismul nu înseamnă existenţă plurală. Pentru a întări acest lucru el enumeră şi dezvoltă trei niveluri de analiză diferite în ceea ce priveşte pluralismul: pluralismul ca credinţă, pluralismul social, pluralismul politic. Punctul divergent dintre pluralism şi multiculturalism apare în momentul când multiculturalismul devine agresiv şi intolerant, îndepărtându-se de la ceea ce înseamnă pluralismul. 

                   Un alt raport analizat este cel dintre pluralism şi regula majoritară. Făcând referire la autori care au abordat în temele lor „tirania majorităţii”
, Sartori afirmă că „tirania majorităţii” este incompatibilă cu pluralismul, cu precizarea că acesta acceptă principiul majoritar drept regulativ, dar trebuie să fie limitat şi să respecte principiul minorităţii. Din prisma pluralismului, politica are menirea de a menţine pacea. În virtutea acestui fapt sunt necesare separaţii în diverse domenii ale vieţii, religia, politica şi economia
.
                   Pluralismul este strâns legat de termeni ca toleranţă, consens, disensiune şi conflict. Toleranţa implică relativism, iar flexibilitatea acesteia este guvernată de trei principii: excluderea dogmatismului, principiul „de a nu face rău” şi principiul reciprocităţii. 

                   Distincţia între cele două tipuri fundamentale de democraţie, consensualistă şi majoritaristă, nu este o invenţie nouă în ştiinţele politice. Termenii se regăsesc, printre alţii, la Robert G. Dixon, Jr.
, Hans Hattenhauer şi Wemer Kaltefleiter, care opun principiul majorităţii celui al consensului (1986), Jürgen Steiner, care juxtapune principiile majorităţii şi proporţionalităţii (1971), sau la G. Bingham Powell, care distinge între formele larg reprezentaţionale şi majoritare ale democraţiei (1982). Deosebiri similare au mai formulat Robert A. Dani - democraţie „populistă” versus democraţie „madisoniană" (1956), William H. Riker - „populism" versus „liberalism" (1982), Jane Mansbridge – "democraţie adversivă versus democraţie unitară" (1980) sau S.E. Finer - „politică adversivă versus politică centristă şi de coaliţie" (1975).

                   Totuşi, se remarcă o tendinţă puternică în ştiinţele politice, de a echivala democraţia însăşi cu democraţia majoritaristă şi care renunţă să recunoască democraţia consensualistă ca un tip alternativ şi la fel de legitim. Un exemplu deosebit de clar poate fi considerat argumentul lui Stephanie Lawson, conform căreia „condiţia sine qua non a democraţiei contemporane este o opoziţie politică puternică şi principalul ei scop este să vină la guvernare". Această poziţie se bazează pe premisa majoritaristă că democraţia impune un sistem bipartidist (sau două blocuri opuse de partide) care alternează la guvernare; se omite să se ia în calcul faptul că guvernele în sistemele multipartidiste tind, consensualistic, să fie coaliţii şi că o schimbare în guvern, în aceste sisteme, înseamnă de obicei numai o schimbare parţială în compoziţia guvernului, în locul „venirii" opoziţiei la guvernare
.

                   Utilizarea frecventă a testului alternanţei pentru a determina dacă o democraţie a devenit stabilă şi consolidată trădează aceeaşi premisă majoritaristă. Samuel Huntington propune chiar un test al dublei alternanţe, potrivit căruia „o democraţie poate fi considerată consolidată dacă partidul sau grupul care vine la putere la primele alegeri din cadrul tranziţiei (spre democratic) pierde alegerile următoare şi cedează puterea celor care câştigă alegerile, şi dacă aceşti câştigători cedează mai apoi puterea câştigătorilor alegerilor ulterioare"
. 

                   relaţia majoritate-minoritate în românia
                   J.J. Rousseau spunea că este nevoie de o regulă care să echilibreze nevoia de rapiditate cu seriozitatea problemei discutate. Mulţi promotori ai democraţiei relevă faptul că regula majorităţii este cea mai bună. Un rezultat al exploatarii acestei reguli arată însă că formula este destinată eşecului, dacă nu îndeplineşte anume condiţii. Deficienţele regulii majorităţii sunt mult prea serioase pentru a fi neglijate, însă în acelaşi timp trebuie precizat că nici nu există alternative mai viabile pentru această regulă.

                   “Deşi sistemele noastre se bazează teoretic pe principiul majorităţii, creşterea diversităţii duce la imposibilitatea formării unei majorităţi, chiar şi în problemele de importanţă crucială pentru supravieţuire”, releva Alvin Toffler în lucrarea sa “Al treilea val”
.

                   În ciuda sistemului multipartitist instaurat după căderea comunismului şi consfinţit prin Constituţia adoptată în anul 1991, în viaţa politică a României post-revoluţionare au funcţionat şi încă se mai păstrează urmele unor clivaje specifice, care i-au imprimat adeseori caracteristicile unui sistem bipolar, centrat în jurul a doi actori importanţi
. 

                   În anul 2004, un observator al fenomenului democraţiei, Paul Wolfowitz, fost secretar de stat,  aprecia ca în Irak ar fi posibilă edificarea unei “democraţii româneşti”
. Tot el întrevăzuse posibilitatea răsturnarii lui Saddam Hussein, după un “model românesc”. Este clar că “democraţie românească” nu înseamnă în ochii lui Paul Wolfowitz vreun model ideal de democraţie. Fără să reprezinte un ideal, “democraţia românească” aşa cum este, pare, totuşi, un rău mai mic în comparaţie cu instabilitatea politică sau cu dictatura. Deşi declaraţia politicianului american nu împinge democraţia românească în derizoriu (o anumita notă ironică este, totuşi, apăsată), trebuie spus că tocmai defectele acestui soi de democraţie o fac dezirabilă şi adaptabilă pentru alte zone geografice şi chiar culturale
.

                   “Alegerile deschise, libere şi corecte reprezintă esenţa democraţiei. Guvernele rezultate din alegeri pot fi ineficiente, corupte, lipsite de viziune, iresponsabile, conduse de interese particulare şi incapabile de adoptarea politicilor cerute de binele public. Asemenea trăsături fac unele guverne indezirabile, dar nu le fac nedemocratice. Democraţia este o virtute publică printre altele, iar relaţia democraţiei cu alte vicii şi virtuţi publice poate fi înţeleasă doar dacă democraţia este clar distinsă de alte caracteristici ale sistemelor politice”
.
                   Deşi într-un regim democratic opoziţia parlamentară este doar o componentă a opoziţiei (văzută ca o contrapondere la puterea deţinută de guvernanţi), datorită valorilor asociate reprezentativităţii ea este una majoră. Modul în care se desfăşoară activitatea partidelor de opoziţie este o garanţie a posibilităţii noastre de opţiune în viitor, cu atât mai mult cu cât chiar noţiunea cu care se denumeşte uzual majoritatea guvernantă - putere, şi nu guvernare sau administraţie - conţine în ea un potenţial pericol. Care poate fi împiedicat să se materializeze atât timp cât există alternative democratice la guvernare şi se menţine posibilitatea afirmării lor. 

                   Dincolo de opiniile specialiştilor, cercetătorilor şi autorilor de lucrări ştiinţifice, în România se aplică un principiu de drept parlamentar: “majoritatea decide, opoziţia se exprimă”. Acest principiu este consecinţa naturii elective a tipului de scrutin şi a caracterului pluralist al Camerelor Parlamentului. 
                   Majoritatea, întrucât exprimă opţiunea majoritară a corpului electoral, este legitimată să decidă asupra măsurilor necesare îndeplinirii programului său politic, fiind cea care a învins în alegeri. Minoritatea, în egală măsură, reprezintă opţiunea unui segment semnificativ al corpului electoral, fiind astfel legitimată să se exprime. Prin însăşi opunerea sa, se asigură latura critică a procesului de guvernare. Astfel, luarea unei măsuri numai după cumpănirea tezelor adverse, în general prin negocieri politice, ar trebui să facă posibilă satisfacerea unui spectru mai larg de interese şi valori. De aceea, binomul majoritate-opoziţie este fundamental pentru dinamica luptei politice din Parlament, indiferent de faptul că majoritatea, respectiv opoziţia sunt alcătuite din unul ori mai multe partide. Majoritatea şi opoziţia sunt adversari asociaţi, influenţa opoziţiei regăsindu-se în măsurile adoptate de guvernanţi prin influenţa pe care aceasta o are în dezbaterea şi adoptarea acestor măsuri.

                   Din punct de vedere politic, „legea este politica care a învins”, de aceea, ea reflectă şi este un produs al relaţiei dintre majoritate şi opoziţie. De asemenea, acest principiu legitimează guvernarea ca un proces democratic, pe de o parte, şi asigură condiţiile pentru realizarea alternanţei politice, pe de altă parte, fiind totodată esenţial pentru caracterizarea Parlamentului ca o putere deliberativă.

                   În fond, specificul activităţii unei Camere a Parlamentului, cât şi a acestuia în întregul său este de a adopta o rezoluţie colectivă, luată cu majoritate de voturi, după o dezbatere publică, în care opoziţia s-a putut exprima. Este scopul principal al conceperii şi aplicării procedurii parlamentare, indiferent de obiectul său. 

                   Sub aspect tehnic, conceptul de majoritate este proporţional cu importanţa deciziei ce urmează a fi luată. De aceea, majoritatea poate fi calificată, absolută sau simplă, implicând de fiecare dată o adeziune mai mare sau mai restrânsă a spectrului politic. Majoritatea guvernamentală este aceea ce a învestit Guvernul. Răsturnarea ei se face prin adoptarea unei moţiuni de cenzură, ca urmare a formării unei majorităţi adverse.

                   Principiul „majoritatea decide, opoziţia se exprimă” presupune un sistem de protecţie a minorităţilor politice. În acest scop, în sistemul nostru constituţional principalele mijloace de protecţie sunt: faptul că organele colective de lucru ale Camerelor se formează în funcţie de ponderea reprezentativităţii grupurilor parlamentare; liberul acces al tuturor parlamentarilor la procedura parlamentară; sesizarea Curţii Constituţionale pentru constatarea neconstituţionalităţii unor prevederi ale legii adoptate, care asigură opoziţiei posibilitatea continuării disputei sale cu majoritatea pe tărâmul constituţionalităţii legii.

